Source: https://www.moore-bdr.sk/pozor-zmeny-v-zakone-o-dani-z-prijmov/
Timestamp: 2020-02-17 08:59:06+00:00

Document:
Pozor: Zmeny v zákone o dani z príjmov | BDR, spol. s r.o.
Pozor: Zmeny v zákone o…
V tomto špeciálnom newsletteri Vám prinášame informácie o aktualizovaných zmenách v Zákone o dani z príjmov od roku 2017.
1. Zmeny v zákone o dani z príjmov:
1.1 Podiely na zisku, dividendy
Dňa 23. novembra 2016 sa konala schôdza Národnej Rady SR, na ktorej boli schválené nové pravidlá zdaňovania dividend v SR s účinnosťou od 1. januára 2017.
Jednou zo zásadných zmien oproti predchádzajúcemu návrhu zákona, o ktorom sme Vás informovali v poslednom newsletteri je, že podiely na zisku (dividendy) fyzických osôb sa budú namiesto pôvodne navrhovaných 15 % zdaňovať sadzbou 7 % alebo 35% z osobitného základu dane, pričom sa z nich nebude platiť poistné na zdravotné poistenie.
Zdaňovanie dividend u fyzických osôb sa bude posudzovať osobitne podľa toho, z ktorých rokov sú dividendy vyplatené:
1) dividendy vyplatené zo ziskov vytvorených do konca roku 2003 – tieto dividendy pri ich výplate po roku 2016 sa budú zdaňovať daňou vyberanou zrážkou vo výške 7 %, pričom v rokoch 2004 až 2016 sa zdaňovali ako súčasť základu dane daňovníka – fyzickej osoby, sadzbou 19 %, resp. 25 %;
2) dividendy vyplatené zo ziskov vytvorených za roky 2004 – 2016 – u týchto dividend sa zachová doterajší daňový režim, t. j. dividendy neboli predmetom dane a pri ich vyplatení po roku 2016 sa nebudú zdaňovať, ale naďalej budú tieto dividendy podliehať zdravotným odvodom v závislosti od legislatívnej úpravy platnej podľa jednotlivých rokov (2011 – 2012 vo výške 10 %, 2013 – 2016 vo výške 14 %)
3) dividendy vyplatené zo ziskov vytvorených počnúc rokom 2017 – zavádza sa zdaňovanie dividend vyplatených fyzickým osobám daňou vyberanou zrážkou vo výške 7 %, pričom už nebudú podliehať zdravotným odvodom.
4) V prípade vyplatenia dividendy do zahraničia, resp. prijatia dividendy zo zahraničia sa postupuje podľa zmluvy o zamedzení dvojitého zdanenia, ktorej uplatnenia majú prednosť pred zákonom o dani z príjmov.
Na dividendy vyplatené fyzickým osobám, rezidentom nezmluvných štátov alebo prijaté fyzickými osobami, rezidentmi SR, od obchodných spoločností so sídlom v nezmluvných štátoch sa uplatní osobitná sadzba dane vo výške 35 %.
Pravidlá pre zdanenie dividend (podiel na zisku) sa rovnako uplatnia na zdanenie vyrovnacieho podielu, podielu na likvidačnom zostatku, podielu na zisku a na majetku člena pozemkového spoločenstva.
Výnimka: Oslobodenie podielu člena pozemkového spoločenstva s právnou subjektivitou.
Oslobodzuje sa podiel člena pozemkového spoločenstva s právnou subjektivitou do výšky 500 eur. Zdaniteľným príjmom bude podiel člena pozemkového spoločenstva len v prípade, ak bude vyšší ako 500 eur a to v sume prevyšujúcej túto čiastku.
Novela zákona o dani z príjmov výrazne ovplyvní od 1. 1. 2017 skupinu osôb, ktorou sú zamestnanci bez účasti na základnom imaní obchodnej spoločnosti, alebo družstva:
Takýto príjem vo forme dividendy sa bude u zamestnanca klasifikovať ako príjem zo závislej činnosti, s rovnakým odvodovým zaťažením ako v prípade mzdy. Dividendy vyplácané zamestnancom bez účasti na ZI zo zisku vytvoreného za účtovné obdobie začaté v období od 1. 1. 2014 do 31. 12. 2016 je od dane z príjmov oslobodený.
Podiely a dividendy spoločníkov verejných obchodných spoločností a komplementárov komanditných spoločností:
Podiel na zisku spoločníka verejnej obchodnej spoločnosti a komplementára komanditnej spoločnosti, podiel spoločníka verejnej obchodnej spoločnosti a komplementára komanditnej spoločnosti na likvidačnom zostatku pri likvidácii spoločnosti a vyrovnací podiel pri zániku účasti spoločníka vo verejnej obchodnej spoločnosti alebo pri zániku účasti komplementára v komanditnej spoločnosti je predmetom dane u spoločníka – právnickej osoby ako súčasť základu dane podľa § 14 – základu dane z príjmov právnických osôb.
Tieto dividendy naďalej nie sú predmetom dane (sú vyplatené nezdanené).
Výnimkou sú dividendy vyplatené právnickým osobám, rezidentom nezmluvných štátov alebo prijaté od právnických osôb z nezmluvných štátov – ktoré budú zdaňované osobitnou sadzbou dane vo výške 35 %.
Zdanenie dividend PO, ak plynú v zdaňovacom období od 1. 1. 2017, zo zisku vykázaného do 31. 12. 2003 u PO sa nemení a tieto podliehajú zdaneniu.
1.2 Zmena sadzby dane:
Sadzba dane z príjmov právnických osôb sa za zdaňovacie obdobie, ktoré začína najskôr 1. januára 2017 znižuje z 22% na 21%.
1.3 Zrušenie daňovej licencie:
1.4 Zvýšenie paušálnych výdavkov
Zvyšuje sa limit paušálnych výdavkov až na 60 % z dosiahnutých príjmov z podnikania a z inej samostatnej zárobkovej činnosti najviac do maximálnej sumy 20 000 eur.
Uvedená novela zákona sa týka daňovníkov, ktorí majú príjmy z podnikania §6 odsek (1), príjmy zo samostatne zárobkovej činnosti §6 odsek (2), ale aj príjmov z použitia diela a umeleckého diela §6 odsek (4). Uvedená úprava sa netýka daňovníkov, ktorí majú príjmy z prenájmu §6 odsek (3) zákona o dani z príjmu.
1.5 Zmeny v transferovom oceňovaní
Menia sa pravidlá pri úprave základu dane tuzemskej závislej osoby, keď sa nebude vyžadovať povolenie správcu dane na vykonanie korešpondujúcej úpravy. Rovnako sa zavádzajú nové pravidlá primárnej a korešpondujúcej úpravy, ak jednou zo zúčastnených strán je daňovník uplatňujúci úľavu na dani, a to vrátane zavedenia oznamovacej povinnosti o úpravách základu dane voči správcovi dane.
Spresňuje sa proces podania žiadosti daňovníka o odsúhlasenie metódy ocenenia. Stanovujú sa pevné poplatky za vydanie rozhodnutia o odsúhlasenie metódy ocenenia, a to vo výške:
· 10 000 eur pri jednostrannom odsúhlasení metódy ocenenia podľa ZDP alebo
· 30 000 eur pri obojstrannom odsúhlasení metódy ocenenia na základe zmluvy o zamedzení dvojitého zdanenia správcami dane obidvoch zmluvných štátov.
K pravidlám transferového oceňovania sa dopĺňa aj nový § 18a, ktorého účelom je vo väčšej miere sankcionovať úmyselné vyhýbanie sa plateniu daní v dôsledku transferového oceňovania. V prípade, že daňový úrad na základe daňovej kontroly transferového oceňovania podnikateľovi vyrubí daň alebo rozdiel dane z dôvodu, že jeho konanie nemalo ekonomické opodstatnenie a jeho výsledkom bolo účelové obchádzanie alebo účelové zníženie daňovej povinnosti, uloží mu dvojnásobnú pokutu. Avšak, ak daňovník nepodá odvolanie proti rozhodnutiu správcu dane, ktorým správca dane zvýšil daň uvedenú v daňovom priznaní alebo dodatočnom daňovom priznaní, a zaplatí rozdiel dane oproti vyrubenej dani v lehote na podanie odvolania, zvýšenie pokuty sa neuplatní.
1.6 Ostatné zmeny v zákone o dani z príjmov
Úpravy v stanovení základu dane a v daňových výdavkoch
1. Spresnenie definície nájomného zahrnovaného do základu dane len po zaplatení – na všetky platby nájomného za hnuteľné a nehnuteľné veci, práva za použitie autorských, priemyselných práv a príbuzných práv.
2. Sprísnenie postupu daňového zaobchádzania s motorovými vozidlami určenými na predvádzacie a skúšobné účely, a to pokiaľ ide o povinnosť zaplatenia správneho poplatku pri prvej registrácii (do jedného roka) a následná daňová uznateľnosť/neuznateľnosť výdavkov súvisiacich s prevádzkou a údržbou týchto motorových vozidiel (po uplynutí jedného roka, ak výška správneho poplatku nebude včas doplatená).
3. Zavedenie daňovej uznateľnosti:
– výdavkov podnikateľských subjektov poskytnutých vo forme materiálovej humanitárnej pomoci organizovanej prostredníctvom MV SR na základe prijatej smernice pre postup zúčastnených delegácií na Svetovom humanitárnom samite v Istanbule a uznesenia vlády SR č. 310 z 12. 4. 2006 k mechanizmu poskytovania humanitárnej pomoci Slovenskej republiky do zahraničia (humanitárna pomoc = poskytnutie potrebného materiálu, techniky, potravín a iných produktov humanitárnymi organizáciami),
– povinného príspevku na riešenie krízových situácií podľa zákona č. 371/2014 Z. z. o riešení krízových situácií na finančnom trhu.

References: § 14
 §6
 §6
 §6
 §6
 § 18